**ՀԻՄՆԱՎՈՐՈՒՄ**

**«ՏԱՍՆՈՒԹ ՏԱՐԻՆ ԼՐԱՑԱԾ ՈՐԴԵԳՐՎԱԾ ԱՆՁԻՆ ԻՐ ՈՐԴԵԳՐՄԱՆ ՓԱՍՏԻ, ԾՆՆԴԱՎԱՅՐԻ ԵՎ ԺԱՄԱՆԱԿԻ, ԻՆՉՊԵՍ ՆԱԵՎ ԻՐ ԿԵՆՍԱԲԱՆԱԿԱՆ ԾՆՈՂՆԵՐԻ ԱՆՁՆԱԿԱՆ ՏՎՅԱԼՆԵՐԻ ՎԵՐԱԲԵՐՅԱԼ ՏԵՂԵԿՈՒԹՅՈՒՆՆԵՐԻ ՏՐԱՄԱԴՐՄԱՆ ԿԱՐԳԸ ՀԱՍՏԱՏԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ**

«Տասնութ տարին լրացած որդեգրված անձին իր որդեգրման փաստի, ծննդավայրի և ժամանակի, ինչպես նաև իր կենսաբանական ծնողների անձնական տվյալների վերաբերյալ տեղեկությունների տրամադրման կարգը հաստատելու մասին» Հայաստանի Հանրապետության կառավարության որոշման ընդունումը նպատակ է հետապնդում ապահովել Հայաստանի Հանրապետության ընտանեկան օրենսգրքի 128-րդ հոդվածի 3-րդ մասով նախատեսված ընթացակարգը, մասնավորապես՝ կանոնակարգել 18 տարին լրացած անձին պետական և տեղական ինքնակառավարման մարմինների կողմից վերջինիս որդեգրման փաստի, ծննդավայրի, ծննդյան ժամանակի, կենսաբանական ծնողների անձնական տվյալների տրամադրման գործընթացը:

ՀՀ ընտանեկան օրենսգրքի 128-րդ հոդվածի 4-րդ մասի համաձայն վերը նշված տեղեկատվության տրամադրման կարգը սահմանվում է Հայաստանի Հանրապետության կառավարության կողմից:

**Ընթացիկ իրավիճակ**

ՀՀ ընտանեկան օրենսգրքի 128-րդ հոդվածի 3-րդ մասով նախատեսված գործընթացը նոր մոտեցում է ձևավորում որդեգրման ոլորտում, որը մինչ «Հայաստանի Հանրապետության ընտանեկան օրենսգրքում փոփոխություններ և լրացումների կատարելու մասին» 21.12.2017 թվականի ՀՀ օրենքի ընդունումը կիրառություն չի ունեցել:

ՀՀ օրենսդրությամբ, մասնավորապես «Քաղաքացիական կացության ակտերի մասին» ՀՀ օրենքի 47-րդ հոդվածի 2-րդ և 3-րդ մասերի համաձայն որդեգրված չափահաս անձը իրավունք ունի իր որդեգրման մասին տեղեկություններ ստանալ միայն որդեգրողի մահվան դեպքում, իսկ որդեգրողի համաձայնության բացակայության դեպքում միայն դատարանի՝ օրինական ուժի մեջ մտած վճռի հիման վրա:

Վերը նշված դրույթը պաշտպանում էր որդեգրողների շահերը՝ միաժամանակ անտեսելով թե որդեգրվածի և թե կենսաբանական ծնողների շահերը: Փորձը ցույց է տալիս, որ որդեգրվածը ցանկություն է հայտնում տեղեկություններ ստանալ իր կենսաբանական ծնողների մասին: Որոշ դեպքերում նույնիսկ որդեգրողները իրենց նախաձեռնությամբ փորձում են կապ հաստատել իրենց կողմից որդեգրված երեխայի կենսաբանական ծնողների հետ, տեղեկություններ ստանալ վերջիններիս մասին, ինչպես նաև աջակցել երեխային նշված հարցերում: Առկա են դեպքեր, երբ որդեգրողները երեխայի բնակության վայրի **բնակչության սոցիալական պաշտպանության** հաստատությունում գրություն (նամակ) են թողնում իրենց կողմից երեխային որդեգրելու փաստի, իրենց տվյալների մասին տեղեկություններ պարունակող բովանդակությամբ՝ կենսաբանական ծնողին տրամադրելու նպատակով, եթե նման ցանկությամբ վերջինս ներկայանա հաստատություն: Նման դեպքերը առավել տարածված են օտարերկրյա որդեգրման ոլորտում: Դիտարկվում են դեպքեր, երբ կենսաբանական ծնողները, կախված հանգամանքներից, չեն առարկում և ցանկանում են տեղեկանալ իրենց երեխաների ճակատագրի մասին: Որդեգրված անչափահաս երեխաների իրենց որդեգրման, կենսաբանական ծնողների վերաբերյալ տեղեկություն ստանալու հնարավորությունը, տրամաբանորեն սահմանափակված են վերջիններիս գործունակության սահմանափակումով՝ պետական մարմիններին դիմելու հնարավորության բացակայությամբ, որոնք գտնվում են օրինական ներկայացուցիչների (որդեգրող) խնամքի և պատասխանատվության ներքո: Որդեգրողները երեխային որդեգրելու ընթացքում ծանոթանում են նրա կենսաբանական ծնողների տվյալներին և ցանկության դեպքում կարող են դրանք հայտնել երեխային: Ինչ վերաբերում է որդեգրված չափահաս անձին, ապա վերջինիս իրավունքները, գործունակություն ձեռք բերելու պարագայում, սահմանափակվում էին որդեգրողի կամքով: Տրամաբանական է նաև, որ որդեգրված անձը իր կենսաբանական ծնողների մասին տեղեկությունները ստանալու ցանկություն կարող է առաջանալ միայն այն դեպքում, երբ նա տեղյակ է իր որդեգրման փաստի մասին, իսկ նման դեպքում որդեգրողի կամքով սահմանափակված լինելը կրում է ձևական բնույթ: Շատ դեպքերում, պարզապես հետաքրությունից ելնելով, որդեգրված անձը ցանկանում է տեղեկություններ ստանալ իր կենսագրական տվյալների՝ ծննդավայրի, ծննդյան ժամանակի, ծնողական իրավունքներից հրաժարվելու պատճառների և այլ տվյալների մասին առանց ծնողների նույնականացման, որը նույնպես սահմանափակվում է որդեգրողի կամքով: Որդեգրված չափահաս անձի կենսաբանական ծնողների վերաբերյալ տեղեկությունները ստանալու անհրաժեշտությունը ծագում է նաև որդեգրվածի՝ հետագայում առաջացող առողջական խնդիրները պարզելու համար:

**Առաջարկվող լուծումներ և ակնկալվող արդյունք**

Նախագիծը պատրաստվել է հաշվի առնելով ՀՀ ընտանեկան օրենսգրքի 128-րդ հոդվածի 3-րդ մասի պահանջները: Ըստ նախագծի՝ պետական, ինչպես նաև տեղական ինքնակառավարման մարմինների՝ ի դեմս ՔԱԿԳ մարմինների, կողմից 18 տարին լրացած որդեգրված անձանց՝ վերջիններիս կողմից ներկայացված դիմումի հիման վրա, տրամադրվելու են տեղեկանքներ իրենց որդեգրման փաստի, որը ներառում է որդեգրվածի՝ մինչև որդեգրումը անվան, հայրանվան, ազգանվան, ծննդյան ժամանակի, ծննդյան վայրի, ինչպես նաև իրենց կենսաբանական ծնողների անձնական տվյալների մասին, այդ թվում՝ ազգության, արյան խմբի, հիվանդությունների մասին տեղեկատվություններ: Կենսաբանական ծնողների անձնական տվյալների վերաբերյալ տեղեկությունները տրամադրվելու են միայն ծնողների՝ իրենց տվյալները որդեգրված երեխային տրամադրելու համաձայնության առկայության դեպքում: Որդեգրվածը կարող է ցանկություն հայտնել ծանոթանալ միայն ծնողների հիվանդությունների, ազգության, քաղաքացիության և այլ տեղեկություններին՝ առանց նրանց նույնականացման: Վերը նշված կարգավորումները, մասնավորապես՝ դիմումի քննարկման, տեղեկանքները լրացնելու և տրամադրելու գործընթացները, տեղեկանքների տրամադրման ժամկետները, ձևերը, տեղեկատվության հավաքագրելու ընթացակարգերը սահմանվում են նախագծով: